በጾመ ረመዳን ! ቤት ውሎ ለመዳን
ወይዘሮ ሀዋ መሀመድ እንደ ወግ ልማዷ ታላቁን የረመዳን ጾም ለመቀበል የአቅሟን ሁሉ ስታደርግ ቆይታለች። ቤት ጓዳዋን አዘጋጅታ፣ ምንጣፍ መስገጃዋን አጸዳድታ ራሷን ለፈጣሪ ልታስገዛ ነው። ለእሷ ይህን ተናፋቂ የጾም ወቅት በጉጉት ስትጠብቅ መኖሯ አዲስ ነገር አይደለም። ዕድሜዋ ለዚህ ታላቅ ዕድል ካበቃት ጊዜ ጀምሮ የረመዳን ወር ታላቅ በረከትን፣ መልካምነትንና ውስጣዊ ደስታን ሲቸራት ቆይቷል። 
ሀዋ የዘንድሮውን የረመዳን ጾም ስታስብ ግን ዓይኖቿ በዕንባ ይሞላሉ። ውስጧ እየተረበሸም በገጽታዋ ላይ መከፋት ይነበባል። ዘንድሮ እንደቀድሞዎቹ የጾም ወራት ሁሉ ከመስጊድ ተመላልሳ የፈጣሪዋን ትዕዛዝ ለመሙላትና የልቧን መሻት ለመፈጸም አይቻላትም። 
አሁን በኮሮና ቫይረስ ሳቢያ የመስጊድ በሮች ተዘግተዋል። በርካቶችም ዘወትር ከሚናፍቁት ደጃፍ ተነጥለው ከቤት ከጓዳቸው ውለዋል። እንደ ሃይማኖታዊ አስተምህሮቱም በአንድ ተሰባስቦ የጁምአ ሰላት መስገዱ ከቀረ ሰንብቷል። ለዚህ ሁሉ ምክንያቱ ደግሞ ዓለምን በእጅጉ እየፈተነ ያለው የኮሮና ቫይረሰ ወረርሽኝ ወደ ሀገራችን መግባቱ ስለመሆኑ ወይዘሮዋ አልጠፋትም። 
ሀዋ የዘንድሮን የረመዳን ጾምን ስታስብ በርካታ እውነታዎች እንደሚጓደሉ ታውቃለች። እንደቀድሞው በተሟላ የዕምነቱ ስርዓቶች ከመስጊድ የሚገኙ በረከቶች እንደማይኖሩ ይገባታል። ግን ደግሞ ዛሬን በህይወት ኖሮ የነገዋን ጀንበር ለማየት ይህን የማድረጉን አማራጭ ትስማማበታለች። አስከፊውንና ፈታኙን ወቅትም በቤት ጥላ አድሮና ውሎ ማምለጥ ከተቻለ ፈጣሪን ባሉበት ሆኖ መማጸን ይቻላል ባይ ነች። 
መላው ህዝበ ሙስሊም ከመንግሥትና ከሃይማኖት አባቶች የሚሰጠውን ምክርና መመሪያ ለመቀበል ታዛዥ ነው የምትለው ሀዋ በዚህ ታላቅ የጾም ወር በመላው ዓለም ላይ የተከሰተውን ገዳይ በሽታ በጾም ጾሎት ለመዋጋትም በጊዜው እንጠቀማለን ትላለች። 
ወይዘሮ ዘይነባ አዴላም ታላቁን የረመዳን የጾም ወር በተለየ ጉጉት ስትጠብቀው ቆይታለች። ሁሌም ቢሆን ረመዳን ማለት ለእሷ ከፈጣሪዋ የምትገናኝበት የተለየ ጊዜ በመሆኑ ለህይወቷ የተለየ ትርጉምና በረከት አለው። 
ዘይነባ የዘንድሮውን የረመዳን ጊዜ እንደቀድሞው ሁሉ በተለየ ሁኔታ አስባዋለች። እሷ እንድምትለውም ይህ ጊዜ በዓለማችን ላይ የተጋረጠውን የኮሮና ቫይረስ በጾም ጸሎት ለመዋጋት የሚያስችል አጋጣሚ አለው። 
በዚህ ወቅት ፈጣሪ ይህን ስጋት ከመላው ዓለም ላይ እንዲያነሳ ህዝበ ሙስሊሙ በልመና የሚበረታበት፣ በሶላት የሚተጋበትና ዱኣ የሚያደርግበት ጊዜ ነው። የወቅቱ መገጣጠም ጊዜውን በተለየ ሁኔታ ለማሰብም አጋጣሚን ይፈጥራል። እንደ ዘይነባ አባባል ከበሽታው መከሰት ጋር የታላቁ ረመዳን ጾም መከተል የሙስሊሙን ብርታትና መልካምነት የሚያጎላው ይሆናል። 
በሌላ በኩል ደግሞ ዘይነባ ሁሌም የፈጣሪ በረከት የሚገኝበት መስጊድ በበሽታው ምክንያት የመዘጋቱ ጉዳይ ከልብ ያሳዝናታል። በእሷ እሳቤም ከመስጊድ ተገኝቶ መስገድና ከቤት ሆኖ ይህንኑ መከወን በእጅጉ ይለያል። በመስጊድ ታላቅ የፈጣሪ በረከት ይገኛል። በስፍራው የሚኖረው በረከትና ውስጣዊ ደስታም ልዩነት አለው። በአካባቢው ያሉ አቅመ ደካማ ወገኖችን ሰደቃ ማብላትና እነሱን መጎብኘትም ዕምነታዊ ትርጉሙ የጎላ ነው። 
ብዙዎቹ አባቶች በርካታ ሙሳፊሮችን የሚያገኙት ከመስጊድ በመሆኑ ወደቤታቸው በማምጣት እንዲያፈጥሩ ሲያደርጉ ቆይተዋል። ዘንድሮ ግን ይህን ለማድረግ የሚያስችል አጋጣሚ የለም። እነዚህን ወገኖች በአንድ ሰብስቦ ከጾማቸው እንዲፈቱ ለማድረግም ዕድሉ የጠበበ ሆኗል። ዘንድሮ መስጊድ በመዘጋቱ የምስኪኖች ጉሮሮ ጭምር ይዘጋል ማለት እንዳልሆነ የምትናገረው ዘይነባ በተቻለ መጠን ድሆቹን ማስታወሱ የረመዳን አንዱ ግዴታ መሆኑን ትናገራለች። 
ቀደም ሲል ዘይነባ በረመዳን ጊዜ ሾርባና ኩኪስ ስታዘጋጅ ለእሷና ለቤተሰቦቿ ብቻ አልነበረም። ይህን ጊዜ በጉጉት የሚጠብቁ ክርስቲያን ወገኖችንና ሌሎች ዘመዷቿን ጭምር ታስባለች። ወሩንም ከአንዱ ወደአንዱ ቤት፣ ከእሷም ወደ ሌላው በግብዣና በጥየቃ ታሳልፈው ነበር። ዘንድሮ ግን ይህ ሁሉ የለም። 
ኮሮና የመላው ዓለም ስጋት ሆኖ የበርካቶችን ህይወት በሚቀጥፍበት በአሁኑ ጊዜ ጥንቃቄ አማራጭ የሌለው ምርጫ ነው። እሷም ብትሆን ፈጣሪን ባለችበት ሆና በመማለድ የነገውን መልካም ቀን ማየት ትናፍቃለች። በመሆኑም የዘንድሮውን የረመዳን ጾም ከቤተሰቦቿ ጋር ብቻ በማድረግ ዱኣ ማድረጉን ጀምራለች። 
በዚህ የጾም ወቅት ሰደቃ ማውጣት ታላቅ በረከት እንዳለው የምትናገረው ወይዘሮዋ ዘንድሮን በተለየ ጥንቃቄ ቤት ውሎ በመዳን ለራስና ለሌሎች ማሰብ እንደሚገባ ትናገራለች። ታላቁ የረመዳን ጾም በኮሮና ምክንያት በቤት እንዲታሰብ ግዴታ ቢጣልበትም ከመቼውም ይበልጥ ዱአ የሚደረግበት፣ህዝበ ሙስሊሙ በኀዘንና በለቅሶ ፈጣሪን የሚማጸንበትና በተለየ አስተውሎት ምስኪኖችን የምናስብበት ጊዜ ነው ብላለች። 
አቶ አብዱልሰላም መሀመድ የዘንድሮውን የረመዳን ጾም እንደወትሮው በጋራ የሚታሰብ አለመሆኑን ይናገራል። ዓለም በኮሮና ቫይረስ ሳቢያ በክፉ ደዌ በተመታበት በዚህ ጊዜም የነበረውን አብሮነት ይዞ መቀጠል ግድ አለመሆኑን ጭምር ያምንበታል። ‹‹ፈጣሪ ጸሎትን ለመስማት በየትም ይገኛል›› የሚለው አብዱልሰላም የቫይረሱ ወረርሽኝ ከላያችን ይነሳ ዘንድም በዚህ የጾም ወቅት ባለንበትና በቆምንበት ሁሉ ዱአ ማድረግ ግድ ይለናል ይላል። 
አብዱል ሰላም ከዚህ ቀድሞ በነበረው የጾም ወቅት ከአፍጥር በኋላ በመስጊድ ተገኝቶ ሰላቱን ይሰግድና ዱኣ ያደርግም እንደነበር ይናገራል። ዘንድሮ ግን ይህ እንዳይሆን የበሽታ ባህርይው አስገድዶት ከቤት ሊውል ወስኗል። እሱም ሆነ ቤተሰቦቹ ከመንግሥትና ከሃይማኖት አባቶች የሚሰጠውን ምክር ለመቀበም ዝግጁ ሆነዋል። 
እነሆ! አንድ ሺህ 441ኛው የታላቁ የረመዳን ጾም ተጀምሯል። ይህ ጊዜም ህዝበ ሙስሊሙ ከመቼውም ይበልጥ የዘካና ሰደቃ እሴቶቹን የሚያጸናበትና በጾምና ጸሎቱ በእጅጉ የሚበረታበት ድንቅ ጊዜ ስለመሆኑ የሃይማኖት አባቶችና የዕምነቱ ተከታዮች ያረጋገጡት ሀቅ ሆኗል። ለመላው የእስልምና ሃይማኖት ተከታዮች በሙሉ መልካም የረመዳን ወርን ተመኘን።
 አዲስ ዘመን ሚያዝያ 17/2012 መልካምስራ አፈወርቅ